

|  |  |  |
| --- | --- | --- |
|  |  | **Δελτίο Τύπου** |
|  |  |  |
|  |  |  |
| **Τμήμα Επικοινωνίας &****Δημοσίων Σχέσεων****Αθήνα, 04.03.2025** |  |  |

**Από 15 Μαρτίου η καταβολή παροχών της ΔΥΠΑ μέσω προπληρωμένων καρτών**

Η Δημόσια Υπηρεσία Απασχόλησης ενημερώνει τους δικαιούχους των παροχών της, ότι από τις 15 Μαρτίου τίθεται σε εφαρμογή νέος τρόπος πληρωμής επιδομάτων, παροχών και βοηθημάτων. Ειδικότερα, προβλέπεται η καταβολή τους μέσω πίστωσης σε ειδική προπληρωμένη κάρτα, η οποία εκδίδεται από Πάροχο Υπηρεσιών Πληρωμών (ΠΥΠ), στον οποίο ο δικαιούχος τηρεί ενεργό λογαριασμό πληρωμών (IBAN).

Σε κάθε δικαιούχο ενός ή περισσότερων επιδομάτων θα αντιστοιχεί μία και μοναδική προπληρωμένη κάρτα, η οποία θα χρησιμεύει αποκλειστικά για την καταβολή του συνόλου των κοινωνικών του παροχών. Την κάρτα αυτή θα εκδίδει και θα αποστέλλει ο ΠΥΠ στον οποίο ο δικαιούχος διατηρεί IBAN.

Οι δικαιούχοι θα έχουν τη δυνατότητα ανάληψης μετρητών έως 50% του ποσού κάθε καταβαλλόμενου επιδόματος, ενώ το υπόλοιπο θα δαπανάται αποκλειστικά μέσω της χρήσης της προπληρωμένης κάρτας. Η κάρτα θα μπορεί να χρησιμοποιηθεί αποκλειστικά στην Ελλάδα και σε χώρες εντός Ευρωπαϊκής Ένωσης για κάθε είδους αγορά προϊόντων ή υπηρεσιών, εξαιρουμένων των συναλλαγών που αφορούν σε αγορά όπλων και τυχερά παίγνια.

Εξαιρούνται από τη χρήση της προπληρωμένης κάρτας τα άτομα που διαθέτουν γνωμάτευση Υγειονομικών Επιτροπών σε ισχύ ότι έχουν οπτική αναπηρία σε ποσοστό από ογδόντα τοις εκατό (80%) και άνω, για τους οποίους θα εξακολουθήσει να ισχύει η καταβολή μέσω πίστωσης λογαριασμού πληρωμών (IBAN).

Η διαδικασία αίτησης έκδοσης της προπληρωμένης κάρτας υποστηρίζεται από Ολοκληρωμένο Πληροφοριακό Σύστημα (ΟΠΣ) που διαλειτουργεί με τις υφιστάμενες ηλεκτρονικές εφαρμογές της ΔΥΠΑ μέσω του Κέντρου Διαλειτουργικότητας της Γενικής Γραμματείας Πληροφοριακών Συστημάτων και Ηλεκτρονικής Διακυβέρνησης και με τα συστήματα των συμμετεχόντων στο πρόγραμμα Παρόχων Υπηρεσιών Πληρωμών (ΠΥΠ) μέσω της εταιρείας Διατραπεζικά Συστήματα Α.Ε. (ΔΙΑΣ Α.Ε.): <https://prepaid.minscfa.gov.gr/>

Συγκεκριμένα, μέσω προπληρωμένης κάρτας θα καταβάλλονται:

1. Τακτική Επιδότηση Ανεργίας
2. Επίδομα Μακροχρόνια Ανέργων
3. Βοήθημα Ανεργίας και Ανεξαρτήτως Απασχολούμενων
4. Ειδικά Εποχικά Βοηθήματα
5. Επίδομα Εργασίας
6. Ειδική Παροχή Προστασίας Μητρότητας
7. Συμπληρωματική Παροχή Μητρότητας
8. Επίδομα Γονικής Άδειας
9. Ειδικό Επίδομα Ευάλωτων Ομάδων
10. Επίδομα Αποκλειστικών Νοσοκόμων
11. Επίδομα Ξεναγών
12. Επίδομα Δασεργατών
13. Απομάκρυνση-Διακοπή Εργασιών Εκδοροσφαγέων
14. Ειδική Επιδότηση Εκδοροσφαγέων
15. Ειδική Συμπληρωματική Παροχή Ανεργίας Φορτοεκφορτωτών

Οι ΠΥΠ που συμμετέχουν στην έκδοση ειδικής προπληρωμένης κάρτας μέχρι σήμερα είναι:

1. Εθνική Τράπεζα
2. Alpha Bank
3. Attica Bank
4. Τράπεζα Πειραιώς
5. Eurobank
6. Συνεταιριστική Τράπεζα Ηπείρου
7. Συνεταιριστική Τράπεζα Καρδίτσας
8. Συνεταιριστική Τράπεζα Θεσσαλίας

Το πληροφοριακό σύστημα ανακτά τον IBAN και τη διεύθυνση που έχει δηλωθεί στις αιτήσεις για τα παραπάνω επιδόματα, παροχές και βοηθήματα. Στη συνέχεια, αποστέλλεται ηλεκτρονικό μήνυμα προκειμένου οι δικαιούχοι να εισέλθουν στο νέο σύστημα εντός 5 ημερών για να προβούν σε έλεγχο της ορθότητας των στοιχείων και, εφόσον το επιθυμούν, σε τυχόν αλλαγή τους. Εάν δεν προβούν σε κάποια ενέργεια, η αίτηση υποβάλλεται με τα στοιχεία που έχουν ανακτηθεί προς τον ΠΥΠ στον οποίο αντιστοιχεί ο IBAN. Ο ΠΥΠ προχωρά στον έλεγχο της αίτησης και στη συνέχεια στην έκδοση και αποστολή της προπληρωμένης κάρτας.

Για την πορεία της αίτησης έκδοσης της κάρτας (υποβολή, έγκριση ή απόρριψη), οι δικαιούχοι ενημερώνονται μέσω προσωποποιημένου ηλεκτρονικού μηνύματος. Μπορούν όμως ανά πάσα στιγμή να εισέρχονται με τους κωδικούς TaxisNet στο νέο πληροφοριακό σύστημα και να ελέγχουν την πορεία της αίτησης: <https://prepaid.minscfa.gov.gr/>

Οι κάτοχοι προπληρωμένης κάρτας θα συμμετέχουν σε ειδικό πρόγραμμα δημόσιας κλήρωσης (λοταρία) για τις συναλλαγές που πραγματοποιούν για την αγορά αγαθών ή υπηρεσιών μέσω του οποίου θα αναδειχθούν συνολικά 8.500 τυχεροί, καθένας εκ των οποίων θα κερδίσει από 1.000 ευρώ. Όσο μεγαλύτερη είναι η χρήση της προπληρωμένης κάρτας για αγορές (πάνω δηλαδή από το ελάχιστο ποσοστό του 50%), τόσο περισσότεροι θα είναι οι λαχνοί συμμετοχής στην κλήρωση.